په یمن کې هوايي بمباریو او جنګونو نژدې ۲۰۰ تنه ووژل
د یمن د جګړې ښکیلې غاړې او سیمه اییز خلک وايي د دوشنبې په ورځ د سعودي په مشرۍ د ایتلاف هوايي بریدونو او جګړو نژدې۲۰۰ تنه ووژل.
په یمن کې سیمه اییز خلک او د حوثي شیعه یاغیانو مطبوعات وايي چې د سعودي عرب په مشرۍ د ایتلاف په هوايي بریدونو کې د دوشنبې په ورځ ۱۷۶ جنګیالي او ولسي خلک وژلي دي. دا د عرب سپرلي له پېل راهیسې تر ټولو ډېر کسان دي چې په یوه ورځ وژل کیږي. د حوثي یاغیانو یو خبري اژانس، سبا، وايي چې د دوشنبې په ورځ د یمن په شمال کې د ارمان په ولایت کې په یو هوايي برید کې ۶۳ تنه ووژل شول، چې ۳۰ تنه یې په یو مارکیټ کې وو. په همدې ولایت کې بیا د حوثي یاغیانو په یوې پوستې باندې په یو بل جلا برید کې ۲۰ جنګیالي وژل شوي دي. د یمن په شمال کې د ایتلاف هوايي بریدونو کې بیا د څارویو د پېر او پلور په یو بازار کې لږ تر لږه ۶۰ تنه نور هم وژل شوي دي، د دې ترڅنګ په همدې سیمې کې خلک وايي چې د عدن او لهج ترمنځ لارې کې پر یوې پوستې بل برید کې نژدې ۲۰ حوثي یاغیان هم وژل شوي دي. د مریب په ښار کې بیا حوثي یاغیان او د یمن سرتېري په خپلو کې سره په جنګ وو چې هوايي برید پرې وشو او ۲۰ تنه یې ووژل. اخوا، د یمن لپاره د ملګرو ملتونو خاص استازي اسماعیل اولد شیخ د سه شنبې په ورځ په صنعا کې له حوثي یاغیانو سره خبرې کړي چې اوربند وشي او بشري مرستې ورسول شي. د حوثیانو یو چارواکي وویل چې وروستي بریدونه د سولې پر هڅو ګوزار و. ملګري ملتونه وايي د یمن د ۲۵ میلیونه نفوس ۸۰ فیصده یې بشري مرستو ته اړتیا لري. دغه سازمان د هوايي بریدونو او جنګ پر بندېدو چې، د مارچ په ۲۶ نېټه پیل شوي، ټېنګار کوي، د یمن په جګړو کې تر دې دمه لږ تر لږه۳۰۰۰ کسان وژل شوي دي. د سعودي عرب په مشرۍ ایتلاف هڅه کوي چې د یمن له شمال څخه د دغه هېواد نورو برخو ته د حوثي شیعه یاغیانو د پرمختګ مخه ونیسي. د ایران له مرستې برخمن حوثي یاغیان وايي چې د مفسد حکومت پر ضد پاڅېدلي، خو سیمه اییز جنګیالي بیا وايي دوی د خپلو کورونو د ساتلو لپاره له حوثي یاغیانو سره جنګیږي. سعودي وايي پر حوثيانو ځکه بمبارۍ کوي چې د یمن حکومت وساتي.